  Майя Бывальцева Куасэн бызьылӥсьёс но биатлонистъёс огдырлы куасъёссы сярысь вунэтыны быгато. Ортчем сезон одӥгъёссэ ӝожымытӥз, мукетъёсызлы быдэстэм ужзы понна шумпотыны мугъёс сётӥз. Удмуртиысь паралимпиец Владислав Лекомцев туэ сӧсыр спортсменъёс пӧлын дуннелэсь биатлонъя Кубоксэ утӥз. (Кылем арын биатлонъя но, куасэн бызьылонъя но Кубокъёсты басьтӥз вал). Иворъёсъя «Удмуртия» агентстволы со вераз, кызьы сезонэз ортчиз, кызьы лэзьымтэ эмъюмъёслэсь утиськоно, мар паймытӥз мукет кунъёсын, кызьы мынэ дышетсконэз. Кубок яке Олимпи медаль Тазалыко спортсменъёс пӧлын дуннелэсь куасэн бызьылонъя Кубоксэ витетӥ ползэ утэм француз Мартен Фуркад вераз, со понна Кубок Олимпи медаль сярысь дуногес луэ шуыса. Сое утыны секытгес, пе, быдэс сезон ӵоже вылӥ интыос басьтыны кулэ, нош Олимпи медалез утыны «случайно» но луэ. Соглаш-а сыӵе веранэн? «Случайности не случайны» шуо… Валамон, мыным со Кубокез секыт вормыны. Отын быдэс сезонэз кулэ возьматыны аслэсьтыд кужымдэ, куинь яке вить кужмоосыз пӧлы ялан шедьылыны. Но Олимпи медаль понна кулэ тыршыны 4 ар. Со 4 арлы одӥг пол, нош дуннелэн Кубокез котькуд ар луэ. Мон малпасько, Олимпи, Паралимпи медаль — со мон понна самой вылӥ интыын сылэ. Тодэ но ваё нырысь ик Олимпи чемпионъёсты.  — Ӵошатскон сезон кыстӥське 3–4 толэзь. Кызьы дасяськыны, мар карыны кулэ этапысь этапе нырысетӥ интыос, кыкетӥ, куинетӥ интыос басьтон понна? «Кулэ ӧвӧл аслыд капчиятӥськыны сётыны. Тренировкаосты келляны кулэ ӧвӧл. Если тынад луонлыкед ӧвӧл ке потаны тренировкаосы, бызьылыны ке но одно ик дыр шедьтыны кулэ. Шедьтӥськод ке дыр, быдэс сезонэд дыръя умой результат луоз. Тани мынам учыръёсы сыӵе вал ни, куке мынам уг лу вал тренировкаосы потаме, мон келлясько вал, ну, луылэ вал озьы 2–3 нунал тренировкаостэк, соку мукет нуналаз ик мыным секыт ни вал бызьылыны. Пульс но ӝутӥське, пыдъёс но чалякгес пуксё. Мон соку валай, мугорыя валай, мон ӧжытгес кельтӥсько ке тренировкаосты, мынам соку результатэ умой луэ».  — Но висёнъёс но пото ук, тань тол ӵоже пуэд но, мар но луэ… «Тол ӵоже тани кык сезонэ ни висёнъёстэк ортче. Таяз арын Германиын гинэ ньылон пичи пыктӥз вал, но врачьёсмы юрттӥзы. Ӝегатэк соос ужазы, соку ик таблеткаос сётӥзы. Мынам со 2–3 нунал гинэ кыстӥськиз, мукет нуналаз ни мон дистанцие потӥ бызьылыны». Куасэн бызьылон яке биатлон -Тӥляд одӥг этапын луо куасэн бызьылонъёс но, биатлонъя ӵошатсконъёс но. Вань-а пӧртэмлыкез соизлы яке таизлы ӵошатсконлы дасяськонлэн? «Пӧртэмлыкез вань. Биатлонын зол бызьылон гинэ тырмыт ӧвӧл, ыбылӥськыны умой кулэ. Нош кусэн бызиськод, кӧня кужмыд вань ваньзэ сётӥськод — кӧнялы тон дась, сыӵе ик результат возьматод. Куасэн бызьылон но, биатлон но — кыкез ик мыным туж кельшо. Куасын но, биатлонын но аслаз вань тунсыкез, изюминкаез, шуод-амар-а».  — Тон кутскид куасэн бызьылӥсь сямен, но таяз сезонын Кубок басьтӥд биатлонъя. «Ну, кутски вал куасэн бызьылыны. Сэре мыным луонлык сыӵе сётӥзы, луэ биатлонэн но астэ герӟаны. Мон кутӥськи со луонлык борды. Нырысетӥ аръёссэ, 2–3 ар, мынам ыбылӥськонэн чик уг пӧрмы вал. Весь асме утчасько вал результатъёсын таблицалэн пумаз, малыке шуоно 5–6 мишеньме ворсатэк кельтылӥсько вал. Тани Сочиын Паралимпи шудонъёсын гинэ мынам ыбылӥськонэ умой пӧрмиз. Со дырысен мынам али ваньмыз умой мынэ. Малпасько, азьланяз но умой луоз».  — Ӝожомид-а куасэн бызьылонъя Кубок утыны ӧз луы шуыса? «Ӧй ӝожомы, малыке шуоно мон куд-ог ӵошатсконъёсын ӧй бызьы. Туж секыт биатлонын но, куасэн но бызьылыны. Вань спортсменъёс, кудӥз биатлон гинэ бызьыло, вань кудӥз куасэн гинэ. Соосын нюръяськыны кык амалын секытгес луэ. Соин ик, куасэн бызьылонын таяз кыкетӥ луи шуыса, мон уг куректӥськы». - Вань бызьылонъёсы пыриськытэк очкоосыд ӧз тырме… «2–3 гонкаме кельтӥ, соин очкоосы ӧз тырме. Но мон шумпотӥсько, отын вань куасэн бызьылӥсьёс гинэ, нош мон соосты ворми шуыса. Милям Россиысь спортсмен, Рушан Миннегулов, со куасэн гинэ бызьылэ. Со ини кужмо, мыным сое озьы гинэ секыт вормыны». Лэзьымтэ эмъюмъёс сярысь  — Та толэзьёсы ваньзэсты тулкымъяськытэ Россиысь спортсменъёслэсь допинг шедьтон. Паралимпиецъёс пӧлын ӧвӧл шараямын на, кадь. Озьы ке но… Тӥ тодӥськоды-а, кыӵе эмъюм тӥ юиськоды, ваньзэ -а списокъя чакласькоды эмчиен, тренерен? «Ми тодӥськом, кыӵе витаминъёс милем сётъяло, кыӵе таблеткаос. Котькуд кенешонын верало, мар сиыны кулэ ӧвӧл, мар кулэ. Мар лэзьымтэ, кудӥз пайдаё. Котькуд этаплэн кутсконаз милям кенешон луэ. Тренеръёс верало, тань таӵе препарат уг яра кутыны, верало, кудзэ кулэ но кудзэ яра. Малпасько, милям тренеръёсмы, эмчиосмы чакласько туж. Милям, кызьы мон тодӥсько, куасэн бызьылонын сыӵе учыръёс ӧй вал».  — Куд-огез верало, со лэзьымтэ эмъюмъёс «случайно» шедизы яке вожвылъяськисьёссы лушкемен сёто шуыса. Кызьы тӥлед со эмъюмъёсты сёто: одӥген-а яке упаковкаеныз? Адӟыны быгатӥськоды-а, кыӵе нимыз солэн? «Шонер со. Тренеръёс но верало, асьмелэнъёс ик яке мукет кунъёсысь спортсменъёс юонэн ӟенеликады кыӵе ке таблетка куштозы но, тӥ сюроды допинген. Усьтыса кельтӥды ке, сое эн кутылэ, басьтэ выльзэ ӟенеликез, выль вуэн, шуо. Таблеткаосты ми асьмеос чакласькомы, милем упаковказэ сёто. Котькудӥзлэн аслаз нимаз тумбочкаез вань, отын сое возиськомы».  — Ӵошатсконъёс сярысь малпаськем сяна, соиз сярысь, но малпаськоно луэ? «Бен, соиз сярысь но». Паралимпиадалы дасяськон  — Тани верад Лымшор Кореяе ветлӥды шуыса. Отын Олимпи, Паралимпи сюресъёс вылын ӵошатсконъёсты мынӥзы-а (2018-тӥ арын Лымшор Кореяысь Пхёнчхан карын Олимпи но Паралимпи шудонъёс ортчозы)? «О-о, отын Пхёнчханын вал. Олимпи, Паралимпи тарссаосты ми эскеримы: секыт-а, ӧвӧл-а гурезьёсыз, кытӥ, мар. Одӥгез минусэз отын вал: лымыез ӧй вал. Ну, искусственной лымы. Отӥ, мыным йӧтэ, куасъёс секытгес кадь мыно. Лымызы ке тросгес луысал, туж умой луысал. Нош озьы, ваньмыз — коркаоссы, гостиницаоссы, пумитамзы, радъямзы — мыным кельшиз».  — Трассаез вормонтэм секыт ӧвӧл? «Секыт, Сочиын кадьгес ик, Сочиын но секыт вал. Отын но тубонъёс, васьконъёс. Ӵошкыт интыез ӧвӧл, стадионын гинэ. Бадӟымесь, кузь тубонъёс, васьконъёс. Секытгес гурезьёстӥ: сюлэм зол жугиське, пульс ӝутске. Уллань нискылтыку тупатскиськод, но нош тубон луэ ке… Кин, кызьы дась. Кин дась луоз, со ик вормоз».  — Олимпи но Паралимпи сюресъёс одӥг кадь-а? «Кытӥ-отӥ ӵош, куд-ог дисциплинаосын милям нимаз луоз».  — Меӵ гурзьёсы одӥг бодыен яке чик бодытэк секыт, дыр, тубыны, пыд вылын гинэ? «Ми тренировкаосы ветлӥськомы, дасяськиськомы. Со гурезьёсты шугъяськонъёстэк кулэ вормыны. Ӝожтӥськыны сьӧлык, уг яра. Кыӵе вань, сыӵе ик вань. Секыт ке, дорад пук».  — Ӵошатсконъёс йылпумъяськизы, кӧня дыр сётэмын шутэтскыны? «Оштолэзез капчигес ортчыто, зол тренировкаос уз луэ. Куартолэзьысен кык тренировкаос лэсьтыны кутско ни. Инвожоысен милям Эстониын сборъёс чакламын».  — Али татын ас поннад тренировкаос ортчытӥськод-а? «Ас поннам бызьылӥсько, тренажёркае ветлӥсько, бассейнэ ветлылӥсько. Капчи мылкыд басьтӥсько, трос кужымме уг сётӥськы. Удмуртиын тренере вань — Андрей Максимов. Татын дыръям соин кенешыса тренироваться кариськисько». Паймытэм учыръёс сярысь  — Сомында кунъёстӥ, каръёстӥ ветлӥськоды сезон ӵоже. Мар ке тунсыкозэ, паймымонзэ тодад вайылӥськод-а? «Япониын тани сояз арын вал, Кубоклэн этапаз ветлӥмы. Отын адямиосыз паймытӥзы, кыӵе соослэн отношенизы милемлы. Ми аэропортэ гинэ вуим ай, ӟызыесь кышномуртъёс потӥзы, бадӟым чехолъёсмес, отын 10 пар куасъёс, милесьтым басьтӥзы но нуо! Соиз но паймытӥз: весь милемлы йыбырттыса ветло. Ми отын корольёс кадь ветлӥськом ни вал мыным йӧтӥз! Швейцариын тани туж кельше. Инкуазь, Альпы. Отын тренировкаосты но ортчытыны туж мыло-кыдо. Адямиосыз но туж сюлмоесь. Тодмотэм адямиос но весь ӟечъясько. Асьмелэн Россиын «шузи-амар-а та» шуысалзы ни! Нош отын соос озьы пичиысен дышетэмын-амар-а». Англи кыл сярысь  — Англи кылэз дышетӥд ни-а? «Дышетӥсько ай! Каллен дышетӥсько, одӥг кылын ке но котькуд нунал тыршисько, пичиен-пичиен».  — Кунгож сьӧрын вераськыны кылдылэ-а? Одӥг-кык кылын валаськоды-а, киын-чиньыен возьматыса вераськиськоды-а? «Сборное сюрем бере нырысетӥ аръёссэ секытгес вал вузкаронниосын но, адямиосын но вераськыны. Школаын англи кылэз умой ӧйгес дышеты, со мыным кулэ уз луы шуыса. Али кулэ луиз но, ачим ик дышетыны кутски ни. Тани кунгож сьӧрысь спортсменъёслы но милемын, Россиысь спортсменъёсын, туж тунсыко вераськыны. Ог-огмес валаны пӧрме. Дышетоно ай. Вань мылкыдъёсты усьтыны, лулысь-сюлмысь вераськыны мед луоз». Удмурт кун университетын дышетонэз сярысь  — Университетын дышетсконэд кыӵе мынэ? (Влад УдГУ-ысь педагогикая, психолигияя но мерлыко технологиосъя институтын дышетске) «Долгъёсы тросгес луизы ни ай. Тани али отчы ветлӥ, курсовойме сётӥ. 4-тӥ курсэз быдтӥсько ни, куартолэзе сессия. Соку ваньзэ сёто но малпасько 5-тӥ курсэ долгъёстэк пото ни, ваньмыз умой луоз. Мукет аре диплом басьто ни».  — Университетын басьтэм тодон-валанъёсыдюртто-а ӵошатсконъёслы дасяськыны? «Милям командаямы асьмелэн психолог вань. Со но мыным визьнод сётэ. Университетын басьтэм тодон-валанъёсты но кутылӥсько, соос мыным юртто. Ачим но шумпотӥсько психологи факультетэ пыремелы, малы ке шуоно спортын психология берпуметӥ интыын ӧвӧл». Тегъёс: Спорт Биатлон ВладиславЛекомцев куасэнбызьылон ДуннелэнКубокез  